## Labora ofereix en el seu portal web més de 2.700 llocs de treball

*** Per a poder optar a les ofertes d’ocupació cal donar-se d’alta en el Servei Valencià d’Ocupació i Formació
* El portal d’ofertes d’ocupació permet cercar les ofertes per províncies, àrees professionals i, fins i tot, accedir a llocs de treball a Europa**

Labora ofereix actualment en el seu portal web [Punt Labora](https://puntlabora.gva.es/puntlabora/?lang=ca) més de 2.700 llocs de treball. Totes aquelles persones inscrites en el Servei Valencià d’Ocupació i Formació poden consultar aquestes ofertes i postular per aquelles que siguen adequades segons el seu perfil professional.

Per a poder accedir a aquestes ofertes, les persones han d’estar donades d’alta en Labora. A qualsevol dels llocs proporcionats poden optar tant persones desocupades com ocupades.

Una vegada inscrites, per a consultar les ofertes de Punt Labora, només cal identificar-se amb el DNI/NIE i el pin. Posteriorment, les persones interessades poden fer la recerca per paraules clau segons l’àmbit laboral i/o escollir la província si no tenen tan definit el lloc de treball.

En les ofertes de treball, la ciutadania disposa d’informació, com ara la descripció de les tasques, els requisits i les condicions laborals. Així mateix, cada oferta té un codi de referència que permet a les persones poder consultar al seu Espai Labora en cas que tinguen algun dubte. Si és el cas, la persona hi vol optar podrà indicar que li interessa i començar el procés de candidatura.

Cal recordar que són les empreses de la Comunitat les que posen les ofertes en el portal Punt Labora i les que realitzen la selecció entre les persones que s’hi presenten i complisquen els requisits demanats.

En aquest sentit, és molt important que les persones tinguen la seua demanda d’ocupació actualitzada, amb totes les dades de formació i experiència al dia. Aquest procés es realitza en Labora mitjançant l’autoentrevista.

Així doncs, cada vegada que es vulga optar a una oferta, no caldrà omplir novament les dades personals; la formació (mèrits acadèmics); l’ocupació (experiència laboral acomplida fusionada amb aquella demanada); la disponibilitat horària; els coneixements informàtics; el permís de conduir, o altres carnets, ja que ja estarà introduït en el sistema.

No obstant això, el sistema permet afegir, a més, un currículum en format PDF per a cada inscripció, ja que permet addicionar informació complementària que en l’autoentrevista no queda recollida, com ara cursos no reglats i voluntariats, entre d’altres.

Cal esmentar que si la persona candidata no s’ajusta als requisits imprescindibles, o ja hi ha postulants suficients, no es podrà continuar amb el procés, tot i que donarà l’opció d’enviar el currículum igualment.

Fins a aquest mes d’agost, ja s’han superat les 18.000 ofertes laborals posades a la disposició de la ciutadania en l’àmbit de la Comunitat Valenciana.

**Treballar a Europa**

Un altre dels serveis que ofereix Labora és el de les ofertes d’ocupació d’àmbit europeu. En aquest sentit, la xarxa EURES esdevé un servei que s’ha demostrat especialment útil.

Aquest portal de cooperació europea de serveis d’ocupació, dissenyat per a facilitar la lliure circulació de les persones treballadores, permet fer una recerca més acurada i filtrar més específicament, com ara quin país de la Unió Europea es vol, el sector o la professió.

Si tot i haver visionat els tutorials es té cap dubte, les persones poden contactar amb el seu Espai Labora més pròxim. Cal remarcar la importància de tindre actualitzades totes les dades en l’apartat d’autoentrevista del Punt Labora: telèfon, correu electrònic, títols, cursos i, sobretot, les professions.

Fecha: 09/08/2023